ไฟแนนเชียลไดเจสต์
หาญฤทธิ์ แฮนเซ่น ถูกปรับ 5 แสนบาท อินไซด์หุ้น LVT
29 ต.ค. 2565

หาญฤทธิ์ แฮนเซ่น ถูกปรับ 5 แสนบาท อินไซด์หุ้น LVT
คณะกรรมการเปรียบเทียบปรับนายหาญฤทธิ์ แฮนเซ่น กระทำความผิดกรณีใช้ข้อมูลภายในขายหุ้น (อินไซเดอร์เทรดดิ้ง) บริษัท แอล.วี.เทคโนโลยี (LVT) เป็นจำนวนเงินรวม 5 แสนบาท
คณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแจ้งจากตลาดหลักทรัพย์แห่งประเทศไทยและตรวจสอบเพิ่มเติม พบว่า นายหาญฤทธิ์ ขายหุ้น LVT จำนวน 711,300 หุ้น ในบัญชีซื้อขายหุ้นของนิติบุคคลที่มีนายหาญฤทธิ์เป็นกรรมการผู้มีอำนาจและถือหุ้นอยู่ 99.98% ซึ่งน่าจะเป็นการเอาเปรียบต่อบุคคลภายนอก โดยอาศัยข้อเท็จจริงด้านลบอันเป็นสาระสำคัญต่อราคาของหุ้น LVT ที่ยังมิได้เปิดเผยต่อประชาชนเกี่ยวกับผลการดำเนินงาน ในงวดไตรมาสแรก ปี 2553 ซึ่งมีผลขาดทุนสุทธิจำนวน 37.65 ล้านบาท เมื่อเปรียบเทียบกับไตรมาสเดียวกันของปีก่อนที่มีกำไรสุทธิจำนวน 47.09 ล้านบาท แตกต่างกันจำนวน 84.74 ล้านบาท หรือลดลง 179.95% และไตรมาสก่อนหน้า ที่มีกำไรสุทธิจำนวน 22.12 ล้านบาท ต่างกันจำนวน 59.77 ล้านบาท หรือลดลง 270.21% ซึ่งมีความแตกต่างอย่างมีนัยสำคัญกับผลประกอบการตลอดช่วง 3 ปีก่อนหน้า (ปี 25502552) ที่บริษัทมีผลกำไรติดต่อกันทุกไตรมาส 
“นายหาญฤทธิ์ยินยอมเข้ารับการเปรียบเทียบจากการกระทำ ซึ่งเป็นบุคคลภายในบริษัท LVT เป็นการปฏิบัติฝ่าฝืนมาตรา 241 ต้องระวางโทษตามมาตรา 296 แห่งพระราชบัญญัติหลักทรัพย์และตลาดหลักทรัพย์ พ.ศ. 2535” 
ค่ายทิสโก้ร่วม BankertoBroker
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ธนาคารทิสโก้และบริษัทหลักทรัพย์ (บล.) ทิสโก้ ร่วมโครงการ BankertoBroker หรือโครงการส่งเสริมช่องทางการลงทุนผ่านสาขาและช่องทางอิเล็กทรอนิกส์ของธนาคารพาณิชย์ เพื่อให้ข้อมูลด้านการลงทุนแก่ลูกค้า หวังช่วยขยายฐานผู้ลงทุนไปยังผู้ออมผ่านสาขาทิสโก้กว่า 50 สาขาทั่วประเทศ 
ปัจจุบันโครงการนี้มีธนาคารและสถาบันการเงินร่วมเป็นพันธมิตรทั้งสิ้น 9 ราย รวมกว่า 5,500 สาขา มีบุคลากรของธนาคารได้รับการพัฒนาศักยภาพแล้วรวมกว่า 4,351 รายทั่วประเทศ ขยายฐานผู้ลงทุนซึ่งเป็นลูกค้าธนาคารถึง 3.56 หมื่นบัญชี ตั้งแต่ปีแรกถึงปัจจุบัน